和易巖春雪韻
作者：王柏
朝代：宋

paragraphs: 臘前雷，春半雪。
顛倒失其時，相去踰一月。
一月不爭多，燠寒異厥罰。
垤戶當堅凝，陽氣乃舒發。
草木既萌動，龍蛇起窟穴。
萬物欣向榮，獰風夜狂悖。
曉雞噤不鳴，但見窗間白。
戰慄起推戶，瓊瑶已幾尺。
陋巷書生釜不煙，關河甲士冰到骨。
俯仰天地間，芽甲盡摧折。
萬境寂無聲，羣動亦僵裂。
當其懷煦煦，蠢蠢競懽悅。